CELEX: 
Language: mt
Date: 2019-03-13 00:00:00
Title: REGOLAMENT DELEGAT TAL-KUMMISSJONI (UE) .../... dwar il-kriterji li jeħtieġ jiġu ssodisfati mill-operaturi professjonisti sabiex jikkonformaw mal-kundizzjonijiet stabbiliti fil-punt (a) tal-Artikolu 89(1) tar-Regolament (UE) 2016/2031 tal-Parlament Ewropew u tal-Kunsill u l-proċeduri biex jiġi żgurat li dawk il-kriterji jintlaħqu

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Skont il-paragrafu (a) tal-Artikolu 79(1) tar-Regolament (UE) 2016/2031, huwa meħtieġ passaport tal-pjanti sabiex ċerti pjanti, prodotti mill-pjanti u oġġetti oħra jiċċaqalqu fit-territorju tal-Unjoni. Dan il-passaport tal-pjanti jiddikjara li l-pjanti, il-prodotti mill-pjanti jew oġġetti oħra kkonċernati, jissodisfaw ir-rekwiżiti kollha stabbiliti fl-Artikoli 85 u 86 ta’ dak ir-Regolament, u b’hekk huma ħielsa mill-pesti tal-kwarantina fl-Unjoni u konformi mal-miżuri tal-pesti mhux tal-kwarantina rregolati fl-Unjoni, fejn applikabbli. Għaldaqstant, jiżgura li l-pjanti ma jippreżentawx riskju fitosanitarju għall-Unjoni. Konsegwentement, minħabba l-karattru tekniku u xjentifiku tal-kwistjoni, il-ħruġ tal-passaporti tal-pjanti għandu jkun permess biss mill-operaturi awtorizzati taħt is-superviżjoni tal-awtoritajiet kompetenti. 
            
            
               Il-paragrafu (a) tal-Artikolu 89(1) tar-Regolament (UE) 2016/2031 jistabbilixxi dispożizzjonijiet dwar l-awtorizzazzjoni lill-operaturi professjonisti biex joħorġu passaporti tal-pjanti, u jipprevedi l-kundizzjonijiet li jeħtieġ jiġu ssodisfati minn dawk l-operaturi. Għandu jkollhom l-għarfien meħtieġ biex iwettqu l-eżamijiet imsemmija fl-Artikolu 87 ta’ dak ir-Regolament, fir-rigward tal-pesti tal-kwarantina fl-Unjoni, il-miżuri adottati skont l-Artikolu 30(1), il-pesti tal-kwarantina f’żoni protetti, u l-pesti mhux tal-kwarantina rregolati fl-Unjoni, kif ukoll fir-rigward ta’ sinjali, sintomi u mezzi għall-prevenzjoni tal-preżenza u t-tixrid ta’ dawn il-pesti.
            
            
               Għalhekk, sabiex jiġi żgurat li l-operaturi professjonisti jikkonformaw mat-tali kundizzjonijiet, l-Artikolu 89(2) jagħti s-setgħa lill-Kummissjoni biex tissupplimenta r-Regolament (UE) 2016/2031 billi tistabbilixxi l-kriterji li jeħtieġ jiġu ssodisfati mill-operaturi sabiex jikkonformaw mal-kundizzjonijiet stabbiliti fil-paragrafu (a) tal-Artikolu 89(1), kif ukoll il-proċeduri biex jiġi żgurat li dawk il-kriterji jintlaħqu.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni kkonsultat lill-Grupp ta’ Esperti dwar is-Saħħa tal-Pjanti fl-24 ta’ Jannar 2018, fil-5 ta’ Settembru 2018 u fit-22 ta’ Jannar 2019.
            
            
               Dan l-abbozz tal-Att Delegat kien soġġett għal konsultazzjoni mal-pubbliku ġenerali bejn it-28 ta’ Novembru u s-26 ta’ Diċembru 2018 permezz tal-Portal għal Regolamentazzjoni Aħjar. B’kollox waslu erba’ tweġibiet, li huma disponibbli għall-pubbliku.
            
            
               3.ELEMENTI ĠURIDIĊI TAL-ATT DELEGAT
            
            
               L-Att Delegat jipprevedi l-kriterji li jeħtieġ jiġu ssodisfati mill-operaturi professjonisti sabiex jiġu awtorizzati joħorġu l-passaporti tal-pjanti, kif ukoll il-proċeduri biex jiġi żgurat li dawk il-kriterji jintlaħqu, skont l-Artikolu 82(2) tar-Regolament (UE) 2016/2031.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 13.3.2019
            
            
               dwar il-kriterji li jeħtieġ jiġu ssodisfati mill-operaturi professjonisti sabiex jikkonformaw mal-kundizzjonijiet stabbiliti fil-punt (a) tal-Artikolu 89(1) tar-Regolament (UE) 2016/2031 tal-Parlament Ewropew u tal-Kunsill u l-proċeduri biex jiġi żgurat li dawk il-kriterji jintlaħqu
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2016/2031 tal-Parlament Ewropew u tal-Kunsill tas-26 ta’ Ottubru 2016 dwar il-miżuri protettivi kontra pesti tal-pjanti, li jemenda r-Regolamenti (UE) Nru 228/2013, (UE) Nru 652/2014 u (UE) Nru 1143/2014 tal-Parlament Ewropew u tal-Kunsill u li jħassar id-Direttivi tal-Kunsill 69/464/KEE, 74/647/KEE, 93/85/KEE, 98/57/KE, 2000/29/KE, 2006/91/KE u 2007/33/KE
                  1
               , u b’mod partikolari l-Artikolu 89(2) tiegħu,
            
            
               Billi:
            
            
               (1)Ir-Regolament (UE) 2016/2031 jipprevedi li passaport tal-pjanti jenħtieġ li jinħareġ għaċ-ċaqliq ta’ ċerti pjanti, prodotti mill-pjanti u oġġetti oħra fit-territorju tal-Unjoni u lejn żona protetta u fiha.
            
            
               (2)Sabiex jiġi żgurat li l-informazzjoni li tinsab fil-passaport tal-pjanti, kif ukoll l-eżamijiet meħtieġa għall-ħruġ tal-passaporti tal-pjanti, ikunu bbażati fuq għarfien espert xjentifiku u tekniku sod, il-passaporti tal-pjanti jistgħu jinħarġu biss mill-operaturi awtorizzati taħt is-superviżjoni tal-awtoritajiet kompetenti.
            
         
         
            
               (3)Jenħtieġ li jiġu stabbiliti ċerti kriterji biex jiġi żgurat li l-operaturi professjonisti jkollhom l-għarfien meħtieġ tar-regoli li jikkonċernaw il-pesti li jistgħu jaffettwaw ċerti pjanti, prodotti mill-pjanti u oġġetti oħrajn, kif ukoll il-miżuri għall-prevenzjoni tal-preżenza u t-tixrid ta’ dawk il-pesti. 
            
            
               (4)Se tkun meħtieġa proċedura biex jiġi żgurat li l-kriterji kollha msemmija fl-Artikolu 89(2) tar-Regolament (UE) 2016/2031 jiġu ssodisfati, bil-ħsieb li jiġi żgurat li l-operaturi awtorizzati kollha jkunu konxji mill-informazzjoni meħtieġa għall-ħruġ tal-passaporti tal-pjanti. Għalhekk, jenħtieġ li l-awtoritajiet kompetenti jagħmlu disponibbli dokument tekniku li jkun fih l-informazzjoni dwar il-bijoloġija tal-pesti u l-vetturi rispettivi, u dwar l-aspetti rilevanti tal-bijoloġija tal-pjanti, tal-prodotti mill-pjanti u ta’ oġġetti oħra bħala ospitanti tagħhom, u dwar it-twettiq ta’ eżamijiet, il-prevenżjoni tal-preżenza u t-tixrid tal-pesti rispettivi u l-istabbiliment ta’ pjan. 
            
            
               (5)Sabiex l-awtoritajiet kompetenti u l-operaturi professjonisti jkollhom iż-żmien xieraq biex jippreparaw għall-implimentazzjoni tad-dispożizzjonijiet t’hawn fuq, dan ir-Regolament jenħtieġ li japplika mill-14 ta’ Diċembru 2020.
            
            
               ADOTTAT DAN IR-REGOLAMENT:
            
            
               Artikolu 1
               Kriterji li jeħtieġ jiġu ssodisfati mill-operaturi professjonisti awtorizzati li joħorġu l-passaporti tal-pjanti 
            
            
               L-operaturi professjonisti għandhom jissodisfaw il-kriterji li ġejjin sabiex ikunu eliġibbli għall-awtorizzazzjoni fir-rigward tal-ħruġ tal-passaporti tal-pjanti:
            
            
               (a)ikunu wrew lill-awtorità kompetenti l-għarfien meħtieġ tar-regoli applikabbli rilevanti applikabbli għall-eżamijiet imwettqa skont l-Artikolu 87 tar-Regolament (UE) 2016/2031 fir-rigward tal-pesti tal-kwarantina fl-Unjoni, il-pesti soġġetti għall-miżuri adottati skont l-Artikolu 30(1) tar-Regolament (UE) 2016/2031, il-pesti tal-kwarantina f’żoni protetti u l-pesti mhux tal-kwarantina rregolati fl-Unjoni li jistgħu jaffettwaw lill-pjanti, il-prodotti mill-pjanti u oġġetti oħra kkonċernati;
            
            
               (b)ikunu wrew lill-awtorità kompetenti l-għarfien meħtieġ tal-aħjar prattiki, tal-miżuri u ta’ azzjonijiet oħra meħtieġa għall-prevenzjoni tal-preżenza u t-tixrid tal-pesti msemmija fil-punt (a);
            
            
               (c)ikollhom pjan effikaċi li jeħtieġ jiġi segwit fil-każ ta’ kwalunkwe okkorrenza jew sejba suspettuża tal-pesti msemmija fil-punt (a) li taffettwa jew li x’aktarx taffettwa lill-pjanti, lill-prodotti mill-pjanti jew oġġetti oħra tagħhom;
            
            
               (d)ikunu wrew lill-awtorità kompetenti l-għarfien u l-kompetenza meħtieġa għat-twettiq tal-eżamijiet neċessarji tal-pjanti, il-prodotti mill-pjanti jew oġġetti oħra għall-pesti rilevanti, u għat-teħid tal-miżuri msemmija fil-punt (b); 
            
            
               (e)ikunu wrew lill-awtorità kompetenti li għandhom fil-pussess tagħhom jew għandhom aċċess għat-tagħmir u l-faċilitajiet meħtieġa għat-twettiq tal-eżamijiet neċessarji tal-pjanti, il-prodotti mill-pjanti jew oġġetti oħra, kif ukoll għandhom fil-pussess tagħhom il-kapaċità li jieħdu l-miżuri msemmija fil-punt (b);
            
            
               (f)ikunu ħatru persuna ta’ kuntatt responsabbli għall-komunikazzjoni mal-awtorità kompetenti fir-rigward tad-dispożizzjonijiet ta’ dan ir-Regolament, u jkunu kkomunikaw id-dettalji ta’ kuntatt tiegħu lill-awtorità kompetenti. 
            
            
               Artikolu 2
               Proċeduri għall-iżgurar li jiġu ssodisfati l-kriterji għall-operaturi professjonisti
            
            
               1.L-awtorità kompetenti għandha tiżgura li l-operaturi professjonisti jkollhom aċċess għal gwida teknika dwar il-kriterji li jeħtieġ jiġu ssodisfati fl-eżamijiet marbuta mal-ħruġ tal-passaporti tal-pjanti. 
            
            
               Din il-gwida teknika għandha tkun aċċessibbli permezz tas-sit web uffiċjali ta’ kull awtorità kompetenti, u għandu jkollu l-elementi kollha li ġejjin:
            
            
               (a)informazzjoni dwar il-bijoloġija tal-pesti u l-vetturi rispettivi, u dwar l-aspetti rilevanti tal-bijoloġija tal-ospitanti kkonċernati;
            
            
               (b)informazzjoni dwar is-sinjali tal-preżenza ta’ dawk il-pesti u s-sintomi ta’ infestazzjoni tal-pjanti, il-prodotti mill-pjanti u oġġetti oħra mill-pesti rispettivi, il-modalitajiet għat-twettiq ta’ spezzjonijiet viżivi, kif ukoll it-teħid ta’ kampjuni u l-ittestjar;
            
            
               (c)informazzjoni dwar l-aħjar prattiki, il-miżuri u azzjonijiet oħra li jeħtieġ jittieħdu għall-prevenzjoni tal-preżenza u t-tixrid tal-pesti msemmija fil-punt (a) tal-Artikolu 1;
            
            
               (d)informazzjoni dwar l-istabbiliment u l-kontenut tal-pjan imsemmi fil-punt (c) tal-Artikolu 1.
            
            
               2.L-awtoritajiet kompetenti għandhom jieħdu l-miżuri kollha xierqa biex jivverifikaw li l-operaturi professjonisti jikkonformaw mal-kriterji kollha stabbiliti fil-paragrafu 1. 
            
         
         
            
               Artikolu 3
               Dħul fis-seħħ u data ta’ applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu japplika mill-14 ta’ Diċembru 2020.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 13.3.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  
                        ĠU L 317, 23.11.2016, p. 4.